钦定古今图书集成/方舆汇编/职方典/第1283卷 > 《零陵怀素草书歌》窦冀
## 钦定古今图书集成/方舆汇编/职方典/第1283卷 > 《零陵怀素草书歌》窦冀

狂僧挥翰狂且逸，独任天机摧格律。龙虎惭因点画
生，雷霆却避锋芒疾。鱼笺素绢且不贵，只嫌局促儿
童戏。粉壁长廊数十间，兴来小豁胸襟气。长幼毕集
贤豪至，枕糟藉曲酒半醉。忽然叫绝三五声，满壁纵
横千万字。吴兴张老尔莫颠，叶县公孙我何谓。如熊
如罴不足比，如虺如蛇不足拟。涵物为动鬼神泣，狂
风如林花乱起。殊形怪状不易说，就中枯燥尤惊绝。
边风杀气同惨烈，崩槎卧木争摧折。塞草遥飞大汉
霜，胡天乱下阴山雪。偏看能事转新奇，郡主王公同
赋诗。枯藤劲铁愧三舍，骤雨寒猿惊一时。此僧绝艺
人莫测，假此常为护持力。连城之璧不可量，五百年
去《草圣》当。